በጋምቤላ በታጣቂዎች በደረሰው ጉዳት የሶስት ወረዳዎች የሚገኙ ነዋሪዎች ተፈናቀሉ
አዲስ አበባ ፤ ሚያዚያ 10/ 2008 (ዋኢማ)-ኢትዮጵያን ከደቡብ ደቡብ ሱዳን የሚያዋስናትን ድንበር ጥሰው በመግባት በኑዌር ዞን ሦስት ወረዳ ነዋሪዎች ላይ ታጣቂዎች በፈጸሙት ጥቃት 20 ሺ በላይ የሚሆኑ ወገኖች መፈናቀላቸውን  የጋምቤላ ክልል መንግስት አስታወቀ ።የክልሉ  ርዕሰ መስተዳድር አቶ ጋትሉዋክ ቱት ዛሬ ለዋልታ ኢንፎርሜሽን ማዕከል እንደገለጹት ከደቡብ ሱዳን ግሬት ፒቡር ግዛት ድንበር የተነሱት የሙሩሌ ጎሳ ታጣቂዎች ሚያዝያ 7 ቀን 2008 ንጋት ላይ ባደረሱት ጥቃት በኑዌር ዞን በማክዌ፣በጅካዎና በላሬ ወረዳዎች የነበሩ ከ20 ሺ በላይ የሚገመቱ ነዋሪዎች ተፈናቅለዋል ።ታጣቂዎቹ ባደረሱት ድንገተኛ ጥቃት ከ200 በላይ ህጻናትና እናቶች ከመግደላቸውም በላይ ከ100 በላይ ህጻናት አፍነው መውሰዳቸውን ጠቅሰዋል ።ሱዳን ግሬት ፒቡር ግዛት ድንበር አቋርጠው ወደ ጋምቤላ በገቡ ታጣቂዎች ጉዳት የደረሰባቸው ወገኖች ተበታትነው ወደ ጋምቤላ ከተማና አከባቢው እየገቡ መሆናቸውን አቶ ጋትሉዋክ አክለው ገልጸዋል ።ስለሆነም የክልሉ መንግስት የተጠናከረ የህክምና ድጋፍና መልሶ የማቋቋም ስራ ለማካሄድና በጉዳዩ በጥልቀት ለመወያየት  ካቢኔው ዛሬ የአስቸኳይ ስብሰባ መጥራቱን አመልክተዋል ።ጉዳት ባደረሱት ታጣቂዎች ላይ የክልሉ መንግስት ከኢፌዲሪ መከላከያ ሠራዊት ጋር በመሆን የተጠናከረ እርምጃ እየወሰደ መሆኑንም ርዕሰ-መስተዳድሩ ገልጸዋል።ከደቡብ ሱዳን የሚመጡ ታጣቂዎች ላይ የማያዳግም እርምጃ እየተወሰደ ከመሆኑም ባለፈ በአሁኑ ወቅትም ክትትሉ ተጠናክሮ መቀጠሉንም ነው ርዕሰ መስተዳድሩ የገለጹት።የሙሩሌ ታጣቂዎች በኑዌርና በአኝዋሃ ዞኖች ድንበር አከባቢዎች በተዳጋጋሚ ጥቃት እየፈጸሙ በህብረተሰቡ ላይ ጉዳት እያደረሱ  በርካታ ከብቶቻቸውን እየዘረፉ መቆየታቸውን ለማወቅ ተችሏል ።